דניאל אוטורו

אקינפאיושה דניאל אוטורו (באנגלית: Akinfayoshe Daniel Oturu; נולד ב-20 בספטמבר 1999) הוא כדורסלן ניגרי-אמריקאי המשחק בעמדת הסנטר בהפועל תל אביב מליגת העל בכדורסל והיורוליג.

 קריירת תיכון ומכללות 
אוטורו נולד בברוקלין, ניו יורק, אך שיחק כדורסל בבית הספר התיכון קרטין-דרהאם הול בסיינט פול, מינסוטה. בשנתו הרביעית והאחרונה בתיכון הוא העמיד ממוצעים של 18.8 נקודות, 11.5 ריבאונדים ו-6.1 חסימות למשחק, והפך למוביל בית הספר בכל הזמנים בכל שלוש הקטגוריות. בנוסף, הוא הוביל את קבוצתו לאליפות המדינה בדרג 4A לאחר שקלע הטבעת ניצחון 0.5 שניות לסיום הזמן החוקי מול תיכון אפל ואלי. למרות הופעתו, הוא הוצא מחמישיית הטורניר לאחר שספג עבירה טכנית בשל דחיפת יריבו טרה ג'ונס במחצית הראשונה. הוא ייצג את ניגריה, ארץ הולדתם של הוריו, כששיחק בנבחרת שאר העולם בנייקי הופ סאמיט ב-2018, וב-19 בינואר 2017 התחייב לשחק כדורסל מכללות באוניברסיטת מינסוטה, על אף הצעות בין היתר מאוניברסיטת קנזס, ממפיס וקרייטון.
ממוזער|ימין|אוטורו במדי אוניברסיטת מינסוטה, 2019
ב-24 בדצמבר 2018 נבחר אוטורו ל השבוע באזור הביג טן לאחר שרשם דאבל דאבל של 20 נקודות ו-11 ריבאונדים בניצחון 86–67 על אוניברסיטת המדינה של קרוליינה הצפונית A&T, וב-24 בפברואר 2019 השווה את השיא העונתי שלו, 20 נקודות, בהפסד 64–68 לאוניברסיטת ראטגרס. בשנתו הראשונה קלע אוטורו 10.8 נקודות בממוצע למשחק והוביל את הפרשמנים באזור הביג טן בריבאונדים (7.0 למשחק), חסימות (46) ואחוזים מהשדה (55%).

ב-30 בדצמבר 2019, במהלך עונתו השנייה, נבחר אוטורו לשחקן השבוע בביג טן לאחר שקלע 21 נקודות וקטף שיא קריירה של 20 ריבאונדים בניצחון 89–62 על אוניברסיטת פלורידה הבין-לאומית. ב-12 בינואר 2020 קלע שיא קריירה של 30 נקודות בניצחון 75–67 על אוניברסיטת מישיגן, על אף ששיחק עם פציעה בכתף, ולמחרת נבחר פעם נוספת לשחקן השבוע באזור. בסיום העונה הסדירה, בה קלע 20.1 נקודות בממוצע למשחק והוביל את האזור בריבאונדים (11.3 למשחק) וחסימות (2.5 למשחק), הוא נבחר לחמישיית העונה השנייה ולחמישיית ההגנה של האזור.

 קריירה מקצועית 
אוטורו נבחר במקום ה-33 בדראפט ה-NBA 2020 על ידי מינסוטה טימברוולבס, והפך לשחקן אוניברסיטת מינסוטה הראשון שנבחר בדראפט ה-NBA מאז כריס האמפריז ב-2004. בליל הדראפט הוא הועבר ללוס אנג'לס קליפרס, וב-28 בנובמבר 2020 חתם רשמית בקבוצה.

ב-16 באוגוסט 2021 הועבר אוטורו בטרייד לממפיס גריזליס, שחתכו אותו מסגלם ב-23 בספטמבר. ארבעה ימים לאחר מכן הוא חתם בשיקגו בולס, אך שוחרר ב-11 באוקטובר. לאחר מכן הוא הצטרף לקבוצת ליגת הפיתוח של שיקגו, וינדי סיטי בולס.

ב-26 בדצמבר 2021 חתם אוטורו על חוזה ל-10 ימים עם טורונטו ראפטורס, בסיומו שוחרר, וב-3 בינואר 2022 נרכש מחדש על ידי וינדי סיטי בולס.

ב-26 ביולי 2023 חתם אוטורו במרקזפנדי דניזלי מליגת העל הטורקית בכדורסל, וב-4 בדצמבר הושאל לאנאדולו אפס מהליגה הטורקית והיורוליג. לקראת עונת  עבר באופן קבוע לאנאדולו.

ב-6 ביולי 2025 חתם אוטורו בהפועל תל אביב מליגת העל בכדורסל והיורוליג.

 חיים אישיים 
שני הוריו של אוטורו הם ילידי ניגריה. אביו פרנסיס שיחק טניס שולחן בנבחרת ניגריה, והיגר לארצות הברית בגלל קריירת הטניס שולחן שלו. יש לו אחות גדולה ושני אחים צעירים.

אוטורו קיבל את שמו האמצעי, דניאל, מאימו, שראתה בו שם מקראי חזק. שמו הפרטי, אקינפיושה, הוא שילוב של המילים "אקין" (גיבור) ו"פיושה" (אושר) בשפת היורובה.

אוטורו מגיע ממשפחה נוצרית, ושני הוריו הם כמרים בכנסיית כמרי הר האש והניסים בסיינט פול, מינסוטה. שחקן ה-NBA האהוב עליו היה קובי בראיינט, וג'ואל אמביד הוא המודל לחיקוי שלו.

 קישורים חיצוניים 

 הערות שוליים 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:כדורסלנים אמריקאים
קטגוריה:ניו יורק: כדורסלנים
קטגוריה:כדורסלני אוניברסיטת מינסוטה
קטגוריה:כדורסלני לוס אנג'לס קליפרס
קטגוריה:כדורסלני וינדי סיטי בולס
קטגוריה:כדורסלני טורונטו ראפטורס
קטגוריה:כדורסלני אנאדולו אפס
קטגוריה:כדורסלני הפועל תל אביב
קטגוריה:סנטרים (כדורסל)
קטגוריה:בחירות דראפט של מינסוטה טימברוולבס
קטגוריה:ספורטאים אמריקאים בישראל
קטגוריה:אמריקאים ממוצא ניגרי
קטגוריה:אמריקאים שנולדו ב-1999